O 25 de chunio de 1991 Croacia y Eslovenia proclamoron a suya independencia. O gobierno federal yugoslavo refirmó a los serbos de Croacia con a presencia de l'exercito federal. Os territorios de mayoría serbia de Krajina a escape cayoron en poder serbo y s'organizoron en a Republica Serbisca de Krajina. Manimenos, a guerra s'ixemenó por una tercera part d'o país con principals scenarios de combate en zonas de mayoría crovate: Eslavonia Oriental y Dalmacia. As ciudatz costeras como Chadra, Šibenik y Split yeran atacadas por l'armada yugoslava. Ragusa fue atacada dende Montenegro y Herzegovina por voluntarios serbos y montenegrins. Vukovar resistió pero a la fin fue destruito por l'exercito yugoslavo. En os territorios conquiestos por os serbos bi habió mortaleras de población crovate y operacions de "limpieza etnica". O 23 d'aviento de 1991 Alemanya reconoixió a independencia de Croacia, feito que obligó a fer-lo o 15 de chinero a totz os países d'a CEE.